‘เอสแอนด์พี’บุกตลาดไทยซื้อหุ้นทริสเรทติ้งจากเอดีบี
“เอสแอนด์พี” ซื้อหุ้น “ทริสเรทติ้ง” 5% หวังขยายฐานลูกค้าไทย หลังคาดตลาดตราสารหนี้อาเซียนบูม
29 ต.ค. 2565

“เอสแอนด์พี” ซื้อหุ้น “ทริสเรทติ้ง” 5% หวังขยายฐานลูกค้าไทย หลังคาดตลาดตราสารหนี้อาเซียนบูม 
นายสุรินเดอร์ คาเทอพาเลีย กรรมการผู้จัดการและหัวหน้าระดับภูมิภาค บริษัทจัดอันดับเครดิตความน่าเชื่อถือ สแตนดาร์ด แอนด์ พัวร์ (เอสแอนด์พี) เปิดเผยว่า บริษัทได้เข้าซื้อหุ้น 5% ในบริษัท ทริส คอร์ปอเรชั่น ซึ่งเป็นบริษัทแม่ของทริสเรทติ้ง จากธนาคารเพื่อการพัฒนาแห่งเอเชีย (เอดีบี) เพื่อเสริมศักยภาพของบริษัทต่อตลาดในประเทศไทยและภูมิภาคอาเซียนให้มีความลึกซึ้งยิ่งขึ้น 
หลังจากก่อนหน้านี้ บริษัทได้มีการพัฒนาอาเซียนสเกล (Asean Scale) เพื่อช่วยให้นักลงทุนสามารถเปรียบเทียบความเสี่ยงภายในกลุ่มประเทศอาเซียน พร้อมเข้าซื้อหุ้นในสถาบันจัดอันดับเครดิตท้องถิ่นในหลายประเทศ เช่น RAM ในมาเลเซีย CRISIL ในอินโดนีเซีย รวมถึง TRC ในไต้หวัน และ Shanghai Brilliance ในจีน
“ที่ผ่านมาตลาดตราสารหนี้ไทยมีการเติบโตขึ้นมากและมีขนาดใหญ่เป็นอันดับ 2 ในอาเซียน และมีแนวโน้มเติบโตได้ต่อเนื่องจากการกระจายแหล่งระดมทุนของต่างชาติเข้ามาในไทย ความร่วมมือกับทริสเรทติ้ง จึงทำให้เราสามารถให้ข้อมูลเกี่ยวกับตลาดไทยเปรียบเทียบกับตลาดในกลุ่มอาเซียนเพื่อดึงดูดนักลงทุนได้ดียิ่งขึ้น ในทางกลับกันนักลงทุนไทยที่จะไปลงทุนในต่างประเทศ ก็จะได้รับประโยชน์ด้วยเช่นกัน” นายสุรินเดอร์ กล่าว
นายสันติ กีระนันทน์ กรรมการผู้จัดการ ทริสเรทติ้ง กล่าวว่า การร่วมมือในครั้งนี้ ทำให้บริษัทได้องค์ความรู้ใหม่ในระดับภูมิภาคและระดับโลกที่เป็นประโยชน์แก่สถาบันการเงิน บริษัท และนักลงทุนมากขึ้น จากการแลกเปลี่ยนข้อมูลระหว่างกัน อย่างไรก็ตามบริษัทจะยังคงมีอิสระในการทำงาน แต่จะมีการใช้ข้อมูลและเกณฑ์ในการจัดอันดับร่วมกันมากขึ้นในอนาคต
“ปัจจุบันเรามีส่วนแบ่งตลาดอยู่ที่ 65% จากลูกค้า 111 ราย คิดเป็นมูลค่าตราสารหนี้ที่ออกไปแล้ว 2 ล้านล้านบาท การเข้ามาของเอสแอนด์พีถือเป็นการขยายตลาดทางอ้อม” นายสันติ กล่าว
สำหรับอันดับความน่าเชื่อถือของประเทศไทยล่าสุด เอสแอนด์พี ยังคงระดับความน่าเชื่อถือตราสารหนี้ระยะยาวและระยะสั้นสกุลเงินต่างประเทศ ที่ระดับ BBB+/A2 และระดับความน่าเชื่อถือตราสารหนี้ระยะยาวและระยะสั้นสกุลเงินบาท ที่ระดับ A-/A-2 และได้ยืนยันแนวโน้มอันดับความน่าเชื่อถือของไทยที่ระดับมีเสถียรภาพจากปัจจัยด้านสถานะดุลต่างประเทศที่แข็งแกร่ง และระดับหนี้ของรัฐบาลที่อยู่ในระดับต่ำ
อย่างไรก็ดี บริษัทอาจมีการปรับลดความน่าเชื่อถือได้ในอนาคต หากมาตรการในการป้องกันอุทกภัยในอนาคตไม่มีประสิทธิภาพ รวมถึงหากเกิดความไม่แน่นอนทางการเมืองที่จะส่งผลต่อความเชื่อมั่นของนักลงทุนต่อประเทศไทย ในทางกลับกันก็อาจปรับเพิ่มอันดับความน่าเชื่อถือของประเทศไทยหากสถานการณ์ทางการเมืองมีความมั่นคงซึ่งจะสนับสนุนการเจริญเติบโตทางเศรษฐกิจและฐานะการคลังของรัฐบาลให้ดีขึ้น